Am 1. Jenna 1880 is da Garrett zan Sheriff vo Lincoln County gwejd woan. Scho a boa Gsetzhiata hom vasuacht an Billy the Kid eizfanga, owa koana hodn dawischd. No hodn da Garrett gjogd und dawischd. Ea woitn owa ned eikassian, sundan hod an Billy segs Wochan Zeid gehm, dasa se no Mexico osetzn ko. Da Billy hod se owa nix gschissn und da Garrett hodn wida gjogd. Am 23. Dezemba 1880 hodan wida dawischd und am 13. Aprui 1881 isa zan Doud vauateid woan. Viazea Dog dano, is eana da Billy wida auskumma. Da Garrett hodan Billy wida segs Wochan Zeid gehm, dasa no Mexico geh ko, owa da Billy hod se wida afgmandlt. Am 14. Juli 1881 is da Pat Garrett ins Schlofzimma im Heisl voum Pete Maxwell eine gschlicha und hod an Billy glei daschossn. Da Billy is unbwaffned gwen. De Belohnung vo 500 Dollar woitn eam de Biaga net gehm, no hoda se an Anwoit gnumma und hods no griagt. Vo de Leid isa owa owei mera gmien woan.